Ζέτα Δούκα

Τηλεόραση

Το 2000 έκανε το τηλεοπτικό της ντεμπούτο μέσα από τη σειρά «Εκτός πορείας». Ακολούθησαν οι σειρές «Για μια γυναίκα και ένα αυτοκίνητο» και «Νιρβάνα». Τη σεζόν 2003-2004 είχε πρωταγωνιστικό ρόλο στην σειρά «Το παιχνίδι της συγγνώμης» ενώ τις σεζόν 2004-2006 πρωταγωνίστησε με τους Πάνο Μιχαλόπουλο και Μπέσυ Μάλφα στην οικογενειακή κωμωδία «Η ώρα η καλή». Η σειρά συνεχίστηκε και για τρίτη χρονιά στην οποία η ίδια δεν συμμετείχε.
Τη σεζόν 2006-2007 πρωταγωνίστησε με τον Γιώργο Καραμίχο στη σειρά «Πλάκα μου κάνεις», ενώ την επόμενη χρονιά με τον Αλέξη Γεωργούλη στη σειρά «1 μήνας και κάτι». Το 2008 συμμετείχε σε ένα επεισόδιο της σειράς «Οι ιστορίες του αστυνόμου Μπέκα». Τις σεζόν 2008-2010, πρωταγωνίστησε στο πλευρό του Πέτρου Φιλιππίδη στην κωμική σειρά «Λάκης ο γλυκούλης» και τη σεζόν 2009-2010 συμμετείχε στη σειρά «4». 
Τις σεζόν 2012-2014 συνεργάστηκε με τον Κώστα Κόκλα για τη σειρά «Οι Βασιλιάδες» ενώ τη σεζόν 2014-2015, συνεργάστηκαν ξανά, για τη σειρά «Μοντέρνα Οικογένεια». Τη σεζόν 2015-2016, παρουσίασε την ενημερωτική εκπομπή «Ζω καλύτερα» και το 2017, είχε πρωταγωνιστικό ρόλο στη σειρά «AR3NA». Το 2019, παρουσιάζει την ενημερωτική εκπομπή «Thrive».

Θέατρο

Έκανε το θεατρικό της ντεμπούτο τη σεζόν 2000-2001, με την παράσταση «Shirley Valntine» που ανέβηκε στο Θέατρο Ήβη.  Ακολούθησε η παράσταση «Μάλα» (2001-2002, Θέατρο Παλλάς) και η «Πενθεσίλεια» (καλοκαίρι 2002, Αρχαίο Θέατρο Επιδαύρου). Τη σεζόν 2002-2003 συμμετείχε στις παραστάσεις «Διατροφή και άλλες κινήσεις του τίποτα» & «Not I» στο Απλό Θέατρο ενώ τη σεζόν 2003-2004 στη παράσταση «Συνένοχοι» στο Θέατρο Αμιράλ.
Έχει παίξει επίσης στις παραστάσεις «Μπράιαν» (2004-2005, Θέατρο Χώρα), «Αιδοίων Μονόλογοι» (2005-2006, Θέατρο Πειραιώς 117), «Σεσουάρ για δολοφόνους», (2006-2007, Θέατρο Αποθήκη), «Ο Συλλέκτης» (2007-2008, Θέατρο 104), «Πιο κοντά» (2008-2009, Θέατρο Αθηνά), «No Shakespeare, Please» (2009-2010, Θέατρο Casablanca Music Hall), «Angels in America» (καλοκαίρι 2010, Θέατρο Πειραιώς 260), «Μαύρη κωμωδία» (2010-2011, Θέατρο Μουσούρη), «Γράμμα σε ένα παιδί» (2012, Θέατρο Κάππα & Θέατρο Αυλαία Θεσ/νικης), «Οδύσσεια» (2012-2013, Εθνικό Θέατρο), «Τρωάδες» (καλοκαίρι 2014, περιοδεία), «Η Μελωδία της Ευτυχίας» (2014-2015, Θέατρο Παλλάς), «Faith» (2016-2017, Θέατρο Γκλόρια), «Γοργόνες και Μάγκες» (2017-2018, Θέατρο Μπόντγουεϊ). «Γράμμα σ' ένα παιδί» (2018, Θέατρο Αλκμήνη & Θέατρο Αυλαία Θεσ/νικης).

Κινηματογράφος

Στον κινηματογράφο έχει παίξει σε πέντε συνολικά ταινίες. Το ντεμπούτο της, έγινε το 2007, με την ταινία του Νίκου Ζαπατίνα, «Το φιλί της Ζωής», που έκοψε πάνω από 250.000 εισιτήρια πανελλαδικά και αποτέλεσε επιτυχία της χρονιάς. Το 2009, πρωταγωνίστησε στην ταινία «Νήsος» σε σκηνοθεσία Χρήστου Δήμα και το 2011, στη «Νήsos 2: Το κυνήγι του χαμένου θησαυρού» (σκην. Αντώνης Αγγελόπουλος). Το 2016 πρωταγωνίστησε στην ταινία φαντασίας «Μαγικός Καθρέφτης» (σκην. Χρήστος Δήμας), η οποία αποτέλεσε την πρώτη μεγάλου μήκους 3D ελληνική ταινία. Το 2017, υποδύθηκε την Μελίνα Μερκούρη στη ταινία εποχής «Καζαντζάκης» του Γιάννη Σμαραγδή.

Προσωπική ζωή

Από το 2014 έχει σχέση με τον γυμναστή Μιχάλη Χατζαντωνά και έχουν αποκτήσει μαζί μια κόρη, την Θάλεια (γενν. 2 Απριλίου 2016).